ไขข้อข้องใจ "พร้อมเพย์" ค่าธรรมเนียมถูก-เพิ่มความสะดวก-ปลอดภัยกว่าเดิม
ข้อควรรู้เกี่ยวกับระบบชำระเงิน "พร้อมเพย์" ที่ถือเป็นของใหม่สำหรับคนไทย ที่ประชาชนจำนวนมากยังไม่เข้าใจ และกังวลที่จะทำธุรกรรม
13 ก.ค. 2559

โดย...ศุภลักษณ์ เอกกิตติวงษ์
ระบบชำระเงิน พร้อมเพย์ ถือเป็นของใหม่สำหรับคนไทย ที่ประชาชนจำนวนมากยังไม่เข้าใจ และกังวลที่จะทำธุรกรรมผ่าน พร้อมเพย์ ด้วยกลัวเรื่องความปลอดภัย ทั้งข้อมูลรั่วไหล หรือถูกมิจฉาชีพนำเงินออกไป ทำให้คณะทำงานพัฒนาระบบชำระเงินแห่งชาติ (เนชั่นแนล อี-เพย์เม้นท์) ผู้พัฒนาระบบพร้อมเพย์ ต้องเดินสายชี้แจงอย่างต่อเนื่อง
ล่าสุด คณะกรรมาธิการการเศรษฐกิจ การเงิน และการคลัง สภานิติบัญญัติแห่งชาติ จัดในการสัมมนา "พร้อมเพย์..เข้าใจ..เข้าถึง"  ซึ่งพบว่า สมาชิกหลายคนยังมีคำถามเกี่ยวกับระบบชำระเงินพร้อมเพย์ อยู่ โดยมีสมาชิกทั้งตั้งคำถามเรื่องการรักษาความปลอดภัยของระบบนี้ ความแตกต่างจากระบบที่ใช้อยู่เดิม และประโยชน์ต่อประชาชน




 




ทำไมต้องใช้เบอร์มือถือ
นายยศ กิมสวัสดิ์ ประธานสำนักระบบการชำระเงิน สมาคมธนาคารไทย กล่าวว่า พร้อมเพย์ ทำให้การโอนง่ายขึ้นโดยใช้ให้เป็นนามแฝงอื่นๆ  (เอนี่ ไอดี) แทนที่จะจำเลขที่บัญชีธนาคาร  สมาคมธนาคารไทยตัดสินใจเลือกหมายเลขโทรศัพท์มือถือที่มีความยูนีคเป็นแสดงตัวบุคคลที่ดีที่สุด ซึ่งมีข้อเสนอให้ใช้เป็นชื่อเล่นที่ตั้งเองก็ได้ แต่จะมีปัญหาชื่อซ้ำ ดังนั้น ในเฟสแรกใช้เบอร์โทรศัพท์จึงง่ายกว่า เพราะเป็นเบอร์ส่วนตัวที่รู้จักกันเฉพาะคนที่สนิท ส่วนภาคธุรกิจก็มักจะมีเบอร์โทรศัพท์มือถือไว้ติดต่อธุรกิจเป็นที่เปิดเผย
"ย้ำว่าการผูกบัญชีพร้อมเพย์เพื่อให้เป็นบัญชีขารับ การใช้เลขที่บัตรประชาชนเป็นนามแฝงด้วยจะสะดวกขึ้นเวลาที่บริษัทหรือภาครัฐได้รู้จักเรา เวลาโอนเงินให้จะโอนได้ถูกคนไม่ว่าเราจะเปิดบัญชีกับธนาคารอะไร ส่วนการใช้เบอร์มือถือเป็นการอำนวยความสะดวกเวลาโอนเงินระหว่างบุคคลกับบุคคล (พีทูพี)" นายยศ กล่าว
พร้อมเพย์เป็นระบบปิด ไม่ใช่ออนไลน์
นายยศ กล่าวว่า ระบบพร้อมเพย์ ได้ออกแบบโครงสร้างพื้นฐานระบบชำระเงินให้ตอบสนองพฤติกรรมการชำระเงินโอนเงินผ่านอิเล็กทรอนิกส์ พยายามปิดจุดอ่อนที่ประชาชนไม่มั่นใจทั้งเพิ่มความสะดวก คิดค่าธรรมเนียมถูก และมีความปลอดภัย เพราะเป็นระบบปิดเหมือนกับเอทีเอ็ม ไม่ใช่แพลทฟอร์มออนไลน์
สำหรับความปลอดภัยไม่แตกต่างจากเดิม และอาจจะปลอดภัยกว่าเดิมด้วย เพราะปกติการเปิดบัญชีทุกคนต่างต้องใช้บัตรประชาชนยืนยันตัวตน พร้อมให้เบอร์โทรศัพท์มือถือเพื่อรับข้อความเคลื่อนไหวบัญชี ธนาคารจะมีข้อมูลทั้ง 2 อย่างอยู่แล้ว เมื่อเปิดใช้ระบบพร้อมเพย์ ช่วยให้ผู้รับไม่ต้องให้เลขที่บัญชีซึ่งควรเป็นความลับกับผู้อื่น ให้เพียงเบอร์โทรศัพท์มือถือเท่านั้น
มือถือหายทำยังไง
ส่วนคนที่กังวลเวลาโทรศัพท์ที่ผูกบัญชีพร้อมเพย์หายนั้น นายยศ ชี้แจงว่า ต้องแยกระหว่าง โมบายแบงก์กิ้ง กับ พร้อมเพย์ โดยพร้อมเพย์ เป็นบัญชีขารับ แม้โทรศัพท์หาย แต่บัญชีขารับยังอยู่ ผู้โอนยังโอนเข้าบัญชีให้เราได้เหมือนเดิม เว้นแต่อยากจะยกเลิกหรือเปลี่ยนธนาคารเองก็แจ้งที่ธนาคารได้
อย่างไรก็ดี ใครที่ใช้เป็นบัญชีพร้อมเพย์เป็นบัญชีขาจ่ายผ่านโมบายแบงก์กิ้ง เมื่อโทรศัพท์หายก็ทำเหมือนกับเวลาที่บัตรเอทีเอ็มหาย ให้โทรแจ้งอายัดกับธนาคาร จากนั้นดำเนินการแก้ไขเปลี่ยนซิมและสมัครบริการใหม่ ซึ่งจะมีการยืนยันตัวตนใหม่ ตามระบบรักษาความปลอดภัยของธนาคาร
กังวลข้อมูลส่วนตัวรั่วไหล
ทั้งนี้ ธนาคารจะดูแลรักษาข้อมูลความเป็นส่วนตัวเป็นความลับของลูกค้าตามกฎหมายอยู่แล้ว ส่วน บริษัทไอทีเอ็มเอ็กซ์ มีการเก็บข้อมูลเพียงเลขที่ไอดี คือ บัตรประชาชน เบอร์โทรศัพท์มือถือ และเลขที่บัญชี เป็นฐานข้อมูลรองรับการให้บริการ ไม่มีชื่อ ที่อยู่ หรือธนาคารใด ขณะที่ ระบบรักษาความปลอดภัยจากแฮกเกอร์ ธนาคารมีระบบเป็นมาตรฐานระดับโลก มีการตรวจสอบภายในและภายนอกจากธนาคารแห่งประเทศไทยทุกปี
"เรื่องความกังวลผู้ไม่หวังดีจะแฮกข้อมูลเอาเงินจากออนไลน์นั้น ทำไม่ได้ เพราะเป็นระบบปิด ถ้าจะแฮก คือ ต้องแฮกผ่านระบบธนาคาร ซึ่งหากแฮกธนาคารได้ เขาคงเอาเงินของธนาคารไปได้ ไม่ต้องเอาเงินน้อยๆ จากแค่บัญชีเรา แต่หากประชาชนยังไม่มั่นใจ ไม่พร้อมผูกบัญชีพร้อมเพย์ ก็เป็นสิทธิที่ทำได้ เป็นความสมัครใจของแต่ละคน ไม่ได้บังคับ" นายยศ กล่าว




 




 




ย้ำพร้อมเพย์ปลอดภัยกว่าเดิม
นายอนุชิต อนุชิตานุกูล ที่ปรึกษาคณะทำงานพัฒนาระบบชำระเงินอิเล็กทรอนิกส์ (อี-เพย์เม้นท์) ของรัฐบาล เปิดเผยว่า การใช้เบอร์มือถือเป็นไอดี เป็นการใช้ชื่อแทน เหมือนกับการตั้งชื่อไอดีไลน์ที่อาจจะใช้ชื่อ สไปเดอร์แมน ก็ได้ เพียงแต่ไอดีที่ง่ายที่สุดสำหรับคนทั่วประเทศจะไต้องไปจองชื่อ เราเลือกเบอร์มือถือที่ทุกคนมีอยู่แล้ว
นอกจากนี้ พร้อมเพย์ ไม่ใช่ โมบายแบงก์กิ้ง ไม่ใช่อินเทอร์เน็ตแบงก์กิ้ง และไม่จำเป็นต้องมีเอทีเอ็มก็ได้ พร้อมเพย์ผูกไว้เป็นบัญชีรับโอนอย่างเดียว เพียงแต่เวลาที่ต้องการโอนเงินออกก็นำสมุดบัญชีออกก็ไปทำธุรกรรมที่สาขาเหมือนเดิม เป้าหมายของระบบพร้อมเพย์ ทำให้เราไม่ต้องให้เบอร์บัญชี แค่ให้เบอร์มือถือเท่านั้น ยิ่งปลอดภัยมากขึ้นคนอื่นจะไม่รู้เลยว่าเรามีบัญชีธนาคารไหนหรือกี่ธนาคาร
"ตอนนี้คนที่ขายของออนไลน์ เขามักจะให้เบอร์บัญชีหน้าเว็บ เรียงลงมา มีกี่บัญชีรู้หมด รวมทั้งมีเบอร์มือถือ ไอดีไลน์ ซึ่งจริงๆ มันควรเป็นข้อมูลส่วนตัวไม่ควรบอกใคร ดังนั้น พอมีพร้อมเพย์เข้ามา คนที่ขายของออนไลน์ก็ระบุแค่เบอร์มือถือเท่านั้น ปลอดภัยกว่าแถมสะดวกขึ้น เรายังได้รับเงินเหมือนเดิม ได้รับการดูแลจากธนาคารเหมือนเดิม" นายอนุชิต กล่าว




คนใช้พร้อมเพย์เสียค่าธรรมเนียมถูกมาก
นายบัญชา มนูญกุลชัย ผู้อำนวยการ ฝ่ายนโยบายระบบการชำระเงิน ธนาคารแห่งประเทศไทย (ธปท.) กล่าวว่า ค่าธรรมเนียมของการโอนเงินผ่านระบบ พร้อมเพย์ ถูกมาก เมื่อเทียบกับบริการโอนเงินของธนาคารพาณิชย์ในปัจจุบันเพราะปลดล็อกเงื่อนไขข้ามธนาคาร ข้ามเขต ทุกอย่างโดยการโอนเงิน 5,000 บาทแรก ไม่เสียค่าธรรมเนียมเลย , วงเงิน 5,001- 30,000 บาท คิดรายการละไม่เกิน 2 บาท , วงเงิน 30,001-100,000 บาท คิดรายการละไม่เกิน 5 บาท , และมากกว่า 1 แสนบาทขึ้นไป รายการละไม่เกิน 10 บาท
สิทธิประโยชน์นี้ สำหรับผู้ที่ใช้พร้อมเพย์เป็นบัญชีขาจ่ายโอนออก เป็นการกระตุ้นให้เกิดการใช้เกิดสังคมลดใช้เงินสด โดยส่งเสริมให้ชำระเงินผ่านระบบอิเล็กทรอนิกส์ แทน ควบคู่ไปกับการยกระดับบริการของหน่วยงานภาครัฐที่กำลังพัฒนาบริการรัฐบาลอิเล็กทรอนิกส์ และโอนเงินสวัสดิการ เงินช่วยเหลือ และเงินคืนภาษีให้ประชาชนผ่านพร้อมเพย์ด้วย
ลดต้นทุนเงินสดของประเทศได้เป็นแสนล้าน
นายยศ กล่าวว่า สมาคมธนาคารไทยได้ว่าจ้างบริษัทที่ปรึกษาเพื่อศึกษาโครงสร้างระบบชำระเงินของประเทศ พบว่า มีการใช้เงินสด 80% ของการชำระเงิน และมีการใช้ระบบอิเล็กทรอนิกส์ เช่น บัตรเครดิต บัตรเดบิต เอทีเอ็ม ดิจิทัลแบงก์กิ้ง เพียง 20% เท่านั้น คิดเป็นต้นทุนในการบริหารจัดการเงินสดที่สูญเสียไป ร่วม 1 แสนล้านบาท ต่อปี
ทั้งนี้ โครงการเนชั่นแนล อี-เพย์เม้นท์ ซึ่งหนึ่งในนั้น คือ พร้อมเพย์ จะมีส่วนช่วยในการลดต้นทุนการบริหารเงินสดของประเทศ โดยหากสามารถลดใช้เงินสดลงได้สัก 30% จากปัจจุบัน จะช่วยลดค่าใช้จ่ายได้ถึง 3-4 หมื่นล้านบาท นำเงินนั้นมาพัฒนาประเทศ และเสริมศักยภาพในการแข่งขันได้อีกมหาศาล




 




 




 



บรรยากาศการสัมมนา